กรุงไทยรุกหุ้นกู้ จ่ออีก5หมื่นล้าน รับดอกเบี้ยขาลง
แนวโน้มตลาดตราสารหนี้ครึ่งปีหลังยังคึกคัก กรุงไทยเตรียมออกหุ้นกู้ให้ลูกค้าเกือบ 5 หมื่นล้านบาท
13 ก.ค. 2558

แนวโน้มตลาดตราสารหนี้ครึ่งปีหลังยังคึกคัก กรุงไทยเตรียมออกหุ้นกู้ให้ลูกค้าเกือบ 5 หมื่นล้านบาท 
นายผยง ศรีวณิช รองกรรมการผู้จัดการใหญ่ ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ในช่วงครึ่งปีหลังธนาคารมีแผนออกหุ้นกู้ให้ลูกค้า 7-8 ราย มูลค่าราว 4.2-4.8 หมื่นล้านบาท อายุหุ้นกู้เฉลี่ย 5 ปีขึ้นไป กระจายในหลายกลุ่มอุตสาหกรรม โดยมีทั้งลูกค้าเดิมที่ต้องการออกหุ้นกู้รีไฟแนนซ์หนี้ และลูกค้าใหม่ที่ต้องการระดมทุนเพื่อขยายธุรกิจ
อย่างไรก็ดี ทิศทางตลาดทุนในครึ่งปีหลังยังเติบโตได้ดี โดยหุ้นกู้ยังคงเป็นผลิตภัณฑ์การลงทุนที่นักลงทุนทั้งสถาบันและรายย่อยให้ความสนใจอย่างต่อเนื่อง เพราะมีความเสี่ยงน้อยเทียบกับตราสารทุน และให้ผลตอบแทนที่ค่อนข้างจูงใจเมื่อเทียบกับเงินฝาก ในภาวะที่ทิศทางดอกเบี้ยต่ำ
“กรุงไทยประเมินว่า คณะกรรมการนโยบายการเงิน (กนง.) อาจจะปรับลดดอกเบี้ยนโยบายลงอีก 1 ครั้ง ในอัตรา 0.25% ลงมาสู่ 1.25% ในปลายปีนี้ เพราะภาพรวมเศรษฐกิจไทยยังฟื้นตัวช้า จำเป็นต้องใช้นโยบายการเงินกระตุ้นเศรษฐกิจระหว่างรอภาคส่วนอื่นๆ เข้ามาขับเคลื่อน” นายผยง กล่าว
ปัจจุบันกรุงไทยมีส่วนแบ่งตลาดปริมาณซื้อขายตราสารหนี้อายุ 1 ปีขึ้นไป ขยับขึ้นจากที่ 10 มาอยู่อันดับ 7